b'\n_START_ARTICLE_\nKamni\xc4\x8dan (tednik)\n_START_PARAGRAPH_\nKamni\xc4\x8dan je bila tedenska priloga \xc4\x8dasnika Na\xc5\xa1 list._NEWLINE_Kamni\xc4\x8dan je izhajal kot \xc4\x8dasopisna priloga \xc4\x8dasnika Na\xc5\xa1 list. Na\xc5\xa1 list je bil neodvisno politi\xc4\x8dno glasilo za Slovence in je izhajal od 7. januarja 1905 do 26. junija 1909. Poleg Kamni\xc4\x8dana je v Na\xc5\xa1em listu izhajala tudi priloga Slovenska gospodinja. Priloga Kamni\xc4\x8dan je izhajala vsako soboto nekoliko kraj\xc5\xa1e obdobje kot Na\xc5\xa1 list, in sicer od 10. junija 1905 do 28. december 1907. Naro\xc4\x8dniki Na\xc5\xa1ega lista so prilogo dobivali brezpla\xc4\x8dno. Izdajatelj in odgovorni urednik Kamni\xc4\x8dana je bil Hinko Sax, tiskala ga je tiskarna Antona Slatnarja._NEWLINE_V tem kratkem obdobju je Kamni\xc4\x8dan izhajal nepretrgano brez prekinitev. Kasneje je iz\xc5\xa1el le ob pomembnej\xc5\xa1ih dogodkih v Kamniku: 7. novembra 1919 ob proslavi 50-letnice obstoja Narodne \xc4\x8ditalnice v Kamniku, 20. julija 1935 ob obrtni razstavi za srez Kamnik, zadnji Kamni\xc4\x8dan pa je iz\xc5\xa1el ponovno ob po\xc4\x8dastitvi 70-letnice Narodne \xc4\x8ditalnice 16. julija 1939._NEWLINE_Avtorji novic in \xc4\x8dlankov v dveh letih izhajanja Kamni\xc4\x8dana so neimenovani, s precej\xc5\xa1no gotovostjo pa se predpostavlja, da je velik del napisanega plod urednika Hinka Saxa._NEWLINE_Mati\xc4\x8dna knji\xc5\xbenica Kamnik je s sredstvi Ministrstva za kulturo izvedlo projekt digitalizacije Kamni\xc4\x8dana, ki je tako sedaj dostopen tudi \xc5\xa1ir\xc5\xa1i javnosti.'